LV Eiropas Savienības Oficiālais Vēstnesis C 48/14

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 48/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par ģeogrāfiskās izcelsmes norāžu un cilmes vietu nosaukumu aizsardzību (2)

“ ” (“KAFAE DOI TUNG”)

EK Nr.: TH-PGI-0005-0814-27.05.2010

AĢIN ( X ) ACVN ( )

1. Nosaukums

“ ” (“Kafae Doi Tung”)

2. Dalībvalsts vai trešā valsts

Taizeme

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Produkta apraksts, uz kuru attiecas nosaukums (1)

“Kafae Doi Tung” ir ‘Arabica’ šķirnes kafijas pupiņas, kuras iegūst no kafijas kokiem, kas aug Nang Non kalnu grēdā Chiang Rai provincē 800–1 200 metru virs jūras līmeņa Doi Tung attīstības projekta teritorijā. Šajā teritorijā ietilpst divi ampuri (apgabali): Mae Fah Luang un Mae Sai apgabals, kas atrodas starp 20° 13′ 45″ un 20° 26′ 39″ ziemeļu platuma un starp 99° 43′ 18″ un 99° 52′ 52″ austrumu garuma (turpmāk – “noteiktais ģeogrāfiskais apgabals”). “Kafae Doi Tung” ir vienīgi komerciālu ‘Arabica’ šķirnes hibrīdu kafija, kura iegūta, krustojot varietātes ‘Catimor’, ‘Caturra’ un ‘Catuai’.

“Kafae Doi Tung” ir kafija, kas tiek audzēta vienā noteiktā ģeogrāfiskā apgabalā. Kafijas kokus audzē zaļu mežu paēnā, un tie tiek īpaši aprūpēti visos ražošanas posmos. No stādīšanas līdz grauzdēšanai un iepakošanai tiek veikta rūpīga apstrāde. “Kafae Doi Tung” nesatur toksīnus un ohratoksīnus. Tāpēc kafijai “Kafae Doi Tung” ir unikāla, līdzsvarota garša ar saldenu augļu smaržu un augstu skābuma pakāpi, taču skābums nav ass; tā ir kafija ar vidēju garšas pilnīgumu.

Preču raksturojums

— Kafija. ‘Arabica’ šķirnes kafija, kura iegūta, krustojot varietātes ‘Catimor’, ‘Caturra’ un ‘Catuai’, kas ļauj kafijai saglabāt stabilas, nemainīgas īpašības.

Kafijas “Kafae Doi Tung” fizikālās īpašības

— Negrauzdētas kafijas pupiņas. Kvalitatīvas “Kafae Doi Tung” jēlpupiņas ir zilganzaļā krāsā, un to mitruma saturs ir 10–12 %.

— Grauzdēta kafija. Kvalitatīvai grauzdētai kafijai “Kafae Doi Tung” ir raksturīgs mērens skābums un vidējs garšas pilnīgums. Grauzdējumam var būt dažādas pakāpes – no viegla un vidēja līdz ļoti tumšam grauzdējumam. Grauzdētas kafijas krāsa var būt no gaiši brūnas līdz tumši brūnai, un tai ir unikāla, līdzsvarota garša ar saldenu augļu smaržu un augstu skābuma pakāpi, taču skābums nav ass; tā ir kafija ar vidēju garšas pilnīgumu.

Kafijas “Kafae Doi Tung” nosaukums 2006. gadā ir reģistrēts arī kā ģeogrāfiskās izcelsmes norāde Taizemes Tirdzniecības ministrijas Intelektuālā īpašuma departamentā, un tas nozīmē, ka zīmola nosaukums “Kafae Doi Tung” ir rezervēts kafijai no noteikta ģeogrāfiskā apgabala, kas tiek audzēta 800–1 200 metru augstumā virs jūras līmeņa.

3.3. Izejvielas (tikai pārstrādātiem produktiem)

1. Kafijas koka augļi ir no Doi Tung attīstības projekta teritorijas.

2. Kafijas jēlpupiņas tiek iegūtas no svaigiem kafijas koka augļiem Doi Tung attīstības projekta (kuru pārvalda Mae Fah Luang fonds) teritorijā un tiek apstrādātas Doi Tung attīstības projekta fabrikā.

3.4. Dzīvnieku barība (tikai dzīvnieku izcelsmes produktiem)

Neattiecas.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Audzēšana

1. Sēklas atlasa no kokiem, kuri dod labu ražu, kurus nav skārušas slimības un uz kuriem nav kaitēkļu, kā arī kuriem ir augsta pumpurošanās pakāpe. Sēklas izraugās Mae Fah Luang fonda Lauksaimniecības departaments.

2. Lauki, kuros tiek stādītas sēklas, atrodas 800–1 200 metru virs jūras līmeņa zaļa meža dabiskā paēnā. Šīs teritorijas ēnainums un kalnu slīpums kafijas augļiem ļauj nobriest lēnām, un tas piešķir augļiem bagātīgi niansētu, piesātinātu un intensīvu garšu.

3. Augi tiek stādīti aptuveni 2 × 2 m attālumā viens no otra.

4. Visu gadu regulāri tiek pļauta zāle un ravētas nezāles. Nopļauto zāli izmanto bedrītes nosegšanai, kurā iestādīts augs.

5. Atbilstošos intervālos tiek izmantots mēslojums lapu un augļu barošanai un mēslojums augsnei.

6. Netiek izmantotas ķīmiskas vielas kaitēkļu apkarošanai vai iznīcināšanai.

7. Zarus apgriež saskaņā ar Mae Fah Luang fonda standartiem, saglabājot pumpurus, no kuriem veidojas jauni zari.

Ražas novākšana un izžāvētu kafijas pupiņu ražošana

1. Ražas novākšanas laiks katru gadu ir aptuveni no oktobra līdz februārim.

2. Ar rokām rūpīgi novāc tikai nogatavojušos augļus.

3. Novāktie augļi uzreiz tajā pašā dienā tiek nogādāti fabrikā.

4. Lai atbrīvotos no lapām un atsevišķiem negataviem augļiem (kas uzpeld virspusē un tiek izņemti), augļus mazgā, izmantojot iekārtas, kas atbilst augstiem standartiem. Tad labas kvalitātes augļiem no sēklas atdala mīkstumu.

5. Izmeklētas pupiņas tiek iegūtas, izmantojot centrifūgas iekārtu, kura atbrīvo tās no gļotām. Pēc tam pupiņas aptuveni 36 stundas tiek fermentētas ūdenī, lai panāktu pilnīgu atbrīvošanu no gļotām, un tas palīdz izveidoties arī unikālajām kafijas pupiņu smaržas un garšas īpašībām.

6. Pēc fermentācijas pupiņas tiek nomazgātas svaigā tekošā ūdenī un pēc tam žāvētas uz cementa virsmas, kur tās ik pēc 30 minūtēm apgroza. To atkārto katru dienu, līdz mitruma saturs samazinās līdz 10–12 %.

Izžāvētu kafijas pupiņu iepakošana un uzglabāšana

Sausas kafijas pupiņas ar mitruma saturu 10–12 % iepako rupjaudekla maisos un uzglabā uz paliktņiem ēnainā un labi vēdinātā vietā.

Negrauzdētas kafijas ražošana

Šis process sastāv no četriem posmiem. No sausām pupiņām atdala endokarpu, un tad tās izlaiž cauri iekārtai, kurā ar gaisa plūsmu attīra no atlikušajiem gružiem. Jēlpupiņas tiek sadalītas pēc izmēra (diametra) un svara ar gravitācijas spēka palīdzību. Šajā procesā tiek iegūtas labas kvalitātes “Kafae Doi Tung” jēlpupiņas, kas pazīstamas ar nosaukumu Peaberry, Extra Fancy, Fancy, No 1 un Prime. To krāsa ir zilganzaļa vai pelēkzaļa, un mitruma saturs ir 10–12 %.

Grauzdētas kafijas ražošana

Jēlpupiņas augstas kvalitātes grauzdēšanas iekārtās grauzdē pieredzējuši grauzdētāji. Grauzdējumu var veikt dažādās pakāpēs – no viegla un vidēja līdz ļoti tumšam grauzdējumam. Vispirms grauzdē nelielu partiju, tad to degustē, un tikai pēc tam tiek grauzdētas lielas kafijas partijas. Katra partija pēc grauzdēšanas tiek degustēta, pēc tam rūpīgi veic oglekļa dioksīda izvadīšanas procedūru, gādājot, lai saglabātos kafijas aromāts. Parasti grauzdēšanas process aizņem apmēram 12–15 minūtes.

Pēc tam dažādu izmēru un kvalitātes grauzdētās kafijas pupiņas tiek sajauktas saskaņā ar attiecīgo formulu.

Grauzdētas kafijas pupiņas tiek maltas trīs veidos, veidojot rupja, vidēja un smalka maluma kafiju.

Izcelsmes apliecinājums

Viss ražošanas process tiek kontrolēts un uzraudzīts, reģistrējot kafijas audzētājus. Kontroli veic Mae Fah Luang fonds. Iepriekš minētais ražošanas process jādokumentē kafijas “Kafae Doi Tung” izsekojamības nolūkā.

Kafijas “Kafae Doi Tung” ražošanas process jāpārbauda saskaņā ar iekšējās kontroles sistēmu, un to organizē Mae Fah Luang fonds, kurš ir pilnvarots jebkurā laikā bez iepriekšējas paziņošanas pārbaudīt kafijas “Kafae Doi Tung” ražošanas un uzglabāšanas procesu.

Lauksaimnieki, kafijas vācēji, apstrādātāji, iepakotāji un kafijas “Kafae Doi Tung” izplatītāji, kuri vēlas izmantot ģeogrāfisko norādi “Kafae Doi Tung”, reģistrējas Mae Fah Luang fonda reģistrācijas birojā. Viņi sagatavo darbības rokasgrāmatu un iesniedz to reģistrācijas birojā.

Jebkuras izmaiņas dalībnieku datos paziņo Mae Fah Luang fondam. Ja izmaiņas netiek paziņotas, dalība Mae Fah Luang fondā automātiski tiek izbeigta.

3.6. Īpaši noteikumi griešanai, rīvēšanai, iepakošanai u. c.

Iepakojumā ir svaiguma saglabāšanai paredzēts ventilis, kas ļauj gaisam izplūst no iepakojuma, bet neļauj tam iekļūt no ārpuses. “Kafae Doi Tung” tiek iepakota trīs veidu iepakojumos ar atšķirīgu svaru: 200 gramu, 500 gramu un 1 000 gramu. Lai nodrošinātu kvalitāti un izcelsmi, iepakošanas procesam jānotiek Mae Fah Luang fonda uzraudzībā.

3.7. Īpaši noteikumi marķēšanai

1. Uz iepakojuma jābūt nosaukumam “ ” un/vai “KAFAE DOI TUNG”.

2. Izmantošanai uz iepakojuma ir piešķirts ANO Narkotiku un noziedzības novēršanas biroja (UNODC) zīmogs. Tā izmantošana nav obligāta.

3. Thai GI logotips un ES logotips (pēc reģistrēšanas Eiropā) ir obligāts.

4. Precīza ģeogrāfiskā apgabala definīcija

Noteiktais ģeogrāfiskais apgabals, kur notiek visas ražošanas procesa darbības, ir Doi Tung teritorija, kas atrodas uz robežas starp Chiang Rai provinces Mae Fah Luang apgabalu un Mae Sair apgabalu. Šī teritorija ir 93 515 rai jeb 149,62 km2 plaša, un tā atrodas starp 20° 13′ 45″ un 20° 26′ 39″ ziemeļu platuma un starp 99° 43′ 18″ un 99° 52′ 52″ austrumu garuma.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lielākajā daļā noteiktā ģeogrāfiskā apgabala atrodas augstas kalnu grēdas, kas austrumu un rietumu pusē stiepjas no ziemeļiem uz dienvidiem, veidojot šauru ieleju. Doi Tung attīstības projekta teritorija sastāv no kompleksām kalnu grēdām, kuras veido dažādu veidu ieži ar līdzīgu noturības pakāpi pret laikapstākļiem. Stāvo nogāžu dēļ rodas daudz ūdens kanālu un straumju, piemēram, Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai un Nam Dang. Šai teritorijai raksturīgas stipras lietusgāzes – līst ne mazāk kā 120 dienu gadā. Gada vidējais nokrišņu daudzums sasniedz 2 266 milimetrus, un vidējā temperatūra ir aptuveni 22 °C. Šajā teritorijā izplatītākā ir smilts, mālsmilts, smilšmāla un māla augsne, kurai ir vidēja ūdens absorbēšanas spēja.

5.2. Produkta specifika

Negrauzdētas kafijas pupiņas

Šajā procesā tiek iegūtas labas kvalitātes “Kafae Doi Tung” jēlpupiņas, kas pazīstamas ar nosaukumu Peaberry, Extra Fancy, Fancy, No 1 un Prime. Pēc krāsas tās ir zilganzaļas vai pelēkzaļas, un to mitruma saturs ir 10–12 %. Kvalitatīvas Doi Tung apgabala kafijas pupiņas tiek iegūtas četros ražošanas posmos. Pirmkārt, no sausām pupiņām atdala endokarpu. Otrkārt, tās izlaiž cauri iekārtai, kurā ar gaisa plūsmu attīra no atlikušajiem gružiem un citiem svešķermeņiem, tostarp pupiņu daļām un bojātām pupiņām. Treškārt, jēlpupiņas tiek sadalītas pēc lieluma (diametra) un svara, izmantojot gravitācijas spēku un šādi atdalot tās no bojātām pupiņām un grants.

Grauzdēta kafija

Jēlpupiņas grauzdē pieredzējuši grauzdētāji augstas kvalitātes grauzdēšanas iekārtās Doi Tung attīstības projekta teritorijā. Grauzdējumu var veikt dažādās pakāpēs – no viegla un vidēja līdz ļoti tumšam. Vispirms grauzdē nelielu partiju, tad to degustē, un tikai pēc tam tiek grauzdētas lielas kafijas partijas. Pēc katras partijas grauzdēšanas notiek tās degustācija. Tiek veikta procedūra oglekļa dioksīda izvadīšanai, gādājot, lai saglabātos kafijas aromāts. Pēc tam dažādu izmēru un kvalitātes grauzdētās kafijas pupiņas tiek sajauktas saskaņā ar atšķirīgām formulām.

Grauzdētā kafija tiek hermētiski iepakota alumīnija folijas pakā ar ventili svaiguma saglabāšanai, kas ļauj izvadīt oglekļa dioksīdu un neļauj iekļūt gaisam no ārpuses. Tālāk izklāstīta grauzdētās kafijas “Kafae Doi Tung” specifikācija.

Mitruma saturs: mazāks par 5 %.

Invertcukurs: ne mazāk par 1,5 %.

Kopējais pelnu saturs: 3–6 % sausnā.

Ūdenī šķīstoši pelni: ne mazāk par 75 % no kopējā pelnu satura.

Kofeīns: ne mazāk par 1 %.

Petrolētera ekstrakts: 8–28 %.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Doi Tung attīstības projekts ir Karalistes iniciatīva, kas tika sākta 1988. gadā, lai veicinātu meža atjaunošanu un cīnītos pret narkotikām. ‘Arabica’ šķirnes kafija bija viena no kultūrām, kas tika izvēlēta kalnu cilšu iedzīvotājiem audzēšanai opija magoņu vietā. Šis Karalistes projekts ir radījis darbvietas un stabilus ienākumus vietējiem iedzīvotājiem, padarot viņus neatkarīgākus.

Doi Tung attīstības projektam tika piešķirts UNODC zīmogs izmantošanai uz “Kafae Doi Tung” iepakojuma.

Turklāt, tā kā kafija “Kafae Doi Tung” tiek audzēta teritorijā, kurā notiek meža atjaunošana, visi kafijas koki tiek audzēti zaļu mežu paēnā. Ēnainums, atrašanās augstu kalnos un organiskā mēslojuma izmantošana ļauj kafijas augļiem nogatavoties pakāpeniski, un tas palīdz veidoties Doi Tung apgabala kafijas pupiņu unikālajai un spēcīgajai garšai. Lapas, kas krīt no kuplajām koku lapotnēm, ir dabisks mēslojums, kas palīdz uzlabot augsnes barības vielu saturu, savukārt lielo koku ēna veicina līdzsvarotas ekosistēmas veidošanos un veido dabisku biotopu daudziem putniem, dzīvniekiem un dažādiem kokiem.

Kafijas “Kafae Doi Tung” ražošanu būtiski ietekmē gan dabas, gan cilvēka faktori. Doi Tung ir kalns, kas paceļas 800–1 200 metrus virs jūras līmeņa (vidējais augstums), – šis apvidus ir piemērots ‘Arabica’ šķirnes kafijas audzēšanai. Dabiskā paēna, kurā tiek audzēta kafija ‘Arabica’, ļauj kafijas augļiem nobriest lēnām un izveidoties bagātīgi niansētai, piesātinātai un intensīvai garšai un smaržai. Vides faktoru papildina rūpīga kafijas šķirņu izvēle, rūpīga audzēšana, sarežģītas ražas novākšanas procedūras un standarta ražošanas process.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts (3))

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.